АдэцIэр зэхагъэгъуащэри…
2004 гъэм, ТекIуэныгъэм и махуэм и пэ къихуэу, «Аргументы и факты» газетым тхыгъэ кIэщI къытрадзауэ щытащ. Абы итт Малэ Къэрэшей районым щыщ Первомайск (Абыкъухьэблэжь) къуажэм щыщ адыгэ щIалэ Тамбий Владимир Леонтий и къуэр Совет Союзым и ЛIыхъужь ящIауэ зэрыщытар. АрщхьэкIэ а цIэ лъапIэр зыфIащам къылъэIэсыжакъым, и адэцIэр зэхагъэгъуащэу Леонтийм и пIэкIэ Леонид жиIэу ятхауэ къыщIэкIри.
ЛIыхъужьым и щхьэгъусэу щыта Тамбий Евдокие Алексей и пхъум, Харьков областым щыщ Изюм къалэм щыпсэум, и письмом къыщиIуэтэжащ а хъыбарыр. Iуэхум и пэжыпIэр зэхэзгъэкIын си мураду Нартсанэ (Кисловодск) военкоматым сыкIуащ. Абы щызагъэлъэгъуащ Тамбий Владимир Леонтий и къуэм и тхылъхэр. ЛIыхъужьым теухуауэ абы итхэм сыкъыщеджэм, хуабжьу згъэщIэгъуащ Ставрополь крайми, Къэрэшей-Шэрджэсми, Къэбэрдей-Балъкъэрми, Адыгейми щыпсэухэр мы Iуэхум зыкIи зэрыщымыгъуазэр. Ауэ езы жылэм дэс куэдым фIы дыдэу яцIыхужырт я къуажэгъу хахуэр зыхуэдэлIу щытар.
ЯпэщIыкIэ Тамбийм и тхылъхэм зыри трызагъэтхыкIакъым, организацэ гуэрым и лъэIу зэрызмыIыгъым къыхэкIыу. Ауэ подполковник Къалэужь Андрей и фIыгъэкIэ Тамбийр щыпсэуа щIыпIэр къэзгъуэтыжащ. Сэ сыкъыщыхутащ Абыкъухьэблэжьым и уэрамхэм ящыщ зым, 1984 гъэм дунейм ехыжа Тамбий Владимир зытесам. СыщIэупщIэурэ, комбатым и шыпхъур къэзгъуэтащ. Куэд дэмыкIыу абырэ сэрэ дызэIущIащ, «Аргументы и факты» газетым тета тхыгъэ цIыкIури сигъэлъэгъуащ.
Абы щыгъуэм сэ къэзгуфIам гъунэ иIакъым. ИкIи «Черкес хэку» газетым и лъэIу тхылъ сIыгъыу Нартсанэ къалэ военкоматым сыкIуэри, Тамбий Владимир Леонтий и къуэм теухуа тхылъхэр ксерокскIэ тестхыкIри, зджыуэ тхьэмахуэкIэ сыбгъэдэсащ.
Аращи, чыристан диныр къэзыщта Тамбийхэ Леонтийрэ (и лъэпкъкIэ къэбэрдейщ) Екатеринэрэ (и лъэпкъкIэ шэрджэсщ) 1923 гъэм жэпуэгъуэм и 27-м щIалэ цIыкIу къахуэхъуащ. 1939 гъэм абы Учкекен къыщиухащ курыт еджапIэр; иужькIэ Нартсанэ зооветеринар техникумым щIэтIысхьащ.
А зэманым зауэм и кIагъэпшагъэр Европэм къыщхьэщыхьэу щIидзат. Хэкур зыхъумэжын зауэлI хуэныкъуэт. 1939 гъэм дыгъэгъазэм и 12-м Володя щIолъэIури дзэм ма-кIуэ икIи Орджоникидзе къалэм дэта лъэсыдзэ училищэм щIагъэтIысхьэ. ИлъэситI дэкIа нэужь, училищэр къеухри, лейтенант цIэр къыфIащ икIи взводым и унафэ- щIу фронтым ягъакIуэ. Зы мазэ докIри, ротэм и командирым и къуэдзэу ягъэув.
Ищхъэрэ-кхъухьэпIэ лъэныкъуэм зауэр и гуащIэгъуэу щекIуэкIырт. 25-нэ фочауэ бригадэ щхьэхуэм и 2-нэ дзэ пакIэ нэхъыщхьэм хэту Волхов фронтым щызауэурэ, Тамбийр Чудовэ станцым деж уIэгъэ щохъу. УIэгъэщым къыщIэкIыжа нэужь, 1942 гъэм и гъатхэпэм, ар ягъэув КъухьэпIэ фронтым и 31-нэ армэм и 20-нэ гвардейскэ диви- зэм и 57-нэ фочауэ полкым и пулемёт ротэм и унафэщIу. И ротэм щIыгъуу Калинин областым щыщ Погореловэ къалэм и гъунэгъуу щызауэурэ, 1942 гъэм и шыщхьэуIум Владимир аргуэру уIэгъэ мэхъу. Москва и деж щагъэхъужа нэужь, зыхэта дивизэм ягъэкIуэжри, ар 57-нэ гвардейскэ фочауэ полкым и батальоным и командир ящI. Абы щыгъуэм Тамбийр илъэс 19 хъуа къудейт. Владимир и батальоныр и гъусэу Новомосковск, Нижне-Днепровск хуит къэзыщIыжахэм яхэтащ, иужькIэ Днепр япэ зэпрыкIахэми яхэтащ.
А зэманым Тамбийр ягъэув 57-нэ гвардейскэ фочауэ полкым и командирым сэлэтхэр гъэсэнымкIэ и къуэдзэу. ИужькIэ, 1943 гъэм и дыгъэгъазэм, Ещанэ Украин фронтым и 37-нэ армэм и 20-нэ гвардейскэ фочауэ дивизэм и 57-нэ фочауэ полкым и командир ящI. Илъэс 20 къудейт абы щыгъуэ адыгэ щIалэр зэрыхъуар.
Зы мазэ дэкIауэ, Кривой Рог къыщащтэм щыгъуэ, Тамбийр аргуэру уIэгъэ мэхъу. Нартсанэ зыщегъэхъуж икIи, мазиплI докIри, фронтым аргуэру егъэзэж. Куэд дэмыкIыу Владимир мотомеханизированнэ гуп щхьэхуэм и командиру ягъэув. Абы къыпэщытт Румыниери, Болгариери, Югославиери, Венгриери.
1945 гъэм и мэлыжьыхь мазэм Тамбийр ягъакIуэ Фрунзе и цIэр зезыхьэ Академием. Абы щыгъуэм а еджапIэ нэхъыщхьэр Свердловск къалэм щыIэт. Ауэ и узыншагъэр зэрымыхъарзынэм къыхэкIыу Владимир Академием къыщIагъэкIыж.
Зауэ нэужьым Тамбийр IэнатIэшхуэхэм пэрытыжыфкъым. Мызэ-мытIэу ар сымаджэщхэм щIэлъащ. Ауэ кIуэ пэтми и уIэгъэхэр нэхъ къеузырт. Абы къыхэкIыуи 1960 гъэм дзэм къыхагъэкIыж.
Тамбий Владимир Нартсанэ къегъэзэж. Ар лэжьащ лы комбинатым и къудамэм и унафэщIу.
Зауэм щыгъуэ Тамбий Влади- мир Леонтий и къуэм къыхуагъэфэщащ Вагъуэ Плъыжь ордену тIу, Александр Невский, Бэракъ Плъыжь орденхэр, «ЛIыгъэкIэ къазэрыхэщам папщIэ» совет, болгар медалхэр, нэгъуэщI зыбжани.
Тамбий Владимир Леонтий и къуэм и цIэр фIащащ Абыкъухьэблэжьым и уэрамхэм ящыщ зым. Ауэ Къэбэрдей-Балъкъэр, Къэрэшей-Шэрджэс республикэхэм абы и фэеплъ гуэри щыбгъуэтынукъым.
Тамбийм и фэеплъыр кIуэдакъым, ауэ ар нэхъри къэIэтыжын, хуэфащэ пщIэ егъэгъуэтыжын хуейщ.
АКЪБАЩ Тохъутар.
Брамтэ къуажэ.
